Մինչ այդ Էրդողանն արդեն Հարավային Կորեա եւ Հնդկաստան նախատեսվող սեպտեմբերյան իր այցերը չեղյալ էր հայտարարել, այնպես որ, նույն կարգով էլ զանգահարել է նախագահ Նազարբաեւին եւ հայտնել, որ չի կարող Ղազախստանի գագաթնաժողովին ու տոնակատարություններին մասնակցել: Նազարբաեւը չի համոզվել եւ, ըստ Todays Zaman-ի, հատուկ բանագնաց է գործուղել Անկարա, որպեսզի վերջինս Էրդողանին համոզի Աստանա ժամանել: «Էրդողանի չգալը նշանակում է Ղազախստանին լքել ու միայնակ թողնել Ռուսաստանի աչքի առջեւ»,- ոչ ավել, ոչ պակաս՝ համարյա այդ ռակուրսով ու ձեւակերպումներով են ջանացել Էրդողանին համոզել, որ վերանայի որոշումը եւ մեկնի Աստանա, բայց չի հաջողվել: Էրդողանն Աստանա չի մեկնել, ինչն էլ Ղազախստանի ու Անկարայի միջեւ դիվանագիտական լարվածություն է ստեղծել, այն աստիճան, որ դա արդեն մամուլ է հասել՝ անանուն դիվանագիտական աղբյուրների հղումներով եւ տրվող մեկնաբանություններով: